Ezek után a "Rodney" a massachusettsi Bostonba hajózott, ahol gépein hajtottak végre javításokat. Szeptemberben a hajó a Gibraltárnál állomásozó Force H-hoz csatlakozott, ahol a Máltára tartó konvojokat kísérte. Novemberben hazatért és egy hónapig Izlandnál állomásozott. Ezt követően, 1942 májusáig tartó felújítása következett. A felújítás után visszatért a Force H-hoz, ahol ismét kísérő feladatokat látott el, valamint részt vett a Torch hadműveletben, azaz Északnyugat-Afrika megszállásában is. Később a szicíliai és salernói partraszállásban is segített. 1943 októberétől a Honi Flottához került, ahol 1944 júniusában a normandiai partraszállást segíthette caeni és Alderney-i célpontok ágyúzásával. 1944 szeptemberében a Murmanszkba tartó konvojok kíséretében vett részt.